เอกสารแนบ 3 : อื่นๆ

เอกสารแนบ 3.1 : รายงานของคณะกรรมการตรวจสอบ

คณะกรรมการบริษัท ไทยวาโก้ จำกัด (มหาชน) มีมติแต่งตั้งคณะกรรมการตรวจสอบ
ในการประชุมครั้งที่ 1/2551 เมื่อวันที่ 8 พฤษภาคม 2551 จำนวน 3 ท่าน ประกอบด้วย นางอรดี
รุ่งเรืองโรจน์ ประธานกรรมการตรวจสอบ นายธนวัฒน์ ปูคะวนัช และ นายนเรศร์ เกษะประกร
เป็นกรรมการตรวจสอบ ทุกท่านเป็นกรรมการอิสระ
มีคุณสมบัติตามประกาศของตลาดหลักทรัพย์แห่งประเทศไทย และเป็นผู้ทรงคุณวุฒิด้านการเงินการบัญชี
กฎหมาย และด้านการบริหารจัดการ

ในรอบปี 2551
คณะกรรมการตรวจสอบทุกท่านมีการประชุมร่วมกับผู้ตรวจสอบภายในเป็นประจำทุกเดือนรวม 12
ครั้ง และได้ร่วมประชุมกับผู้บริหารและผู้สอบบัญชี
เพื่อร่วมหารือแลกเปลี่ยนข้อคิดเห็นและรายงานต่อคณะกรรมการบริษัททุกไตรมาส
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบตามที่ได้รับมอบหมายจากคณะกรรมการบริษัท
สรุปได้ดังนี้

1.  พิจารณาและให้ความเห็นชอบแผนการตรวจสอบประจำปี
    ติดตามการดำเนินงานของสำนักงานตรวจสอบภายใน และให้คำแนะนำการปรับปรุงแก้ไข
    ดูแลให้บริษัทฯมีระบบควบคุมภายในที่เหมาะสมและมีประสิทธิภาพยิ่งขึ้น
    โดยให้ความสำคัญในเรื่องระบบคลังวัตถุดิบและคลังสินค้า ต้นทุนการผลิต และค่าลิขสิทธิ์
    ซึ่งคณะกรรมการตรวจสอบมีความเห็นว่า บริษัทฯ มีการควบคุมภายในที่เหมาะสม เพียงพอ
    และมีประสิทธิผล

2.  พิจารณาและให้ความเห็นชอบงบการเงินรายไตรมาสและงบการเงินประจำปีของบริษัทฯ
    ที่ผ่านการสอบทานและการตรวจสอบจากผู้สอบบัญชี ดูแลให้มีความถูกต้องครบถ้วนและเชื่อถือได้
    มีการเปิดเผยข้อมูลอย่างเพียงพอ และเป็นไปตามมาตรฐานการบัญชี
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า งบการเงินของบริษัทฯ
    มีความถูกต้องตามที่ควรในสาระ สำคัญตามหลักการบัญชีที่รับรองโดยทั่วไป

3.  พิจารณาคัดเลือกผู้สอบบัญชีและค่าตอบแทนเสนอต่อคณะกรรมการบริษัท
    เพื่อนำเสนอที่ประชุมผู้ถือหุ้นแต่งตั้ง นายนิติ จึงนิจนิรันดร์ และ/หรือ นางนัชลี บุญญะการกุล
    และ/หรือ ดร. ศุภมิตร เตชะมนตรีกุล แห่ง บริษัท ดีลอยท์ ทู้ช โธมัทสุ ไชยยศ สอบบัญชี
    จำกัด เป็นผู้สอบบัญชีประจำปี 2552

4.  ดูแลให้บริษัทฯ มีการบริหารความเสี่ยงอย่างเป็นระบบและมีประสิทธิภาพ
    โดยให้มีการจัดทำแผนการบริหารความเสี่ยงประจำปี
    บ่งชี้ปัจจัยความเสี่ยงที่จะมีผลกระทบต่อองค์กร แผนการจัดการและผลการจัดการความเสี่ยง
    พร้อมทั้งให้คำปรึกษาและข้อแนะนำต่อคณะกรรมการ บริหารจัดการความเสี่ยง
    โดยมีกรรมการตรวจสอบ 1 ท่าน
    เป็นที่ปรึกษาและเข้าร่วมประชุมกับคณะกรรมการบริหารจัดการความเสี่ยง เพื่อให้บริษัทฯ
    มีการจัดการความเสี่ยงอย่างเหมาะสมและต่อเนื่อง

5.  พิจารณาและให้ความเห็นการทำรายการที่เกี่ยวโยงกันของบริษัทฯ
    การเปิดเผยข้อมูลของรายการตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
    โดยพบว่า การทำรายการที่เกี่ยวโยงกันของบริษัทฯ เป็นรายการที่สมเหตุสมผล
    มีการเปิดเผยข้อมูลอย่างถูกต้องและครบถ้วน

6.  ปรับปรุงกฎบัตรคณะกรรมการตรวจสอบให้สอดคล้องกับสถานการณ์
    และเป็นไปตามประกาศคณะกรรมการกำกับตลาดทุน

7.  ดูแลให้บริษัทฯ มีการดำเนินงานเป็นไปตามหลักการกำกับดูแลกิจการที่ดี

คณะกรรมการตรวจสอบได้ปฏิบัติหน้าที่โดยใช้ความรู้ความสามารถ และมีความเป็นอิสระ
ไม่มีข้อจำกัดในการรับข้อมูล ตลอดจนได้ให้ความเห็นและข้อเสนอแนะต่างๆ
เพื่อประโยชน์ต่อผู้มีส่วนได้เสียทุกฝ่าย คณะกรรมการตรวจสอบไม่พบข้อบกพร่องและสิ่งผิดปกติใดๆ
ที่เป็นสาระสำคัญ
รวมทั้งไม่พบการกระทำที่เป็นการฝ่าฝืนข้อกฎหมายว่าด้วยหลักทรัพย์และตลาดหลักทรัพย์
หรือข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ

อรดี รุ่งเรืองโรจน์

(นางอรดี รุ่งเรืองโรจน์)

  ประธานกรรมการตรวจสอบ

เอกสารแนบ 3.2 :รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัท
ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของบริษัท
ไทยวาโก้ จำกัด (มหาชน) และบริษัทย่อย
ซึ่งงบการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป
โดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับใช้ดุลยพินิจอย่างรอบคอบระมัดระวัง สมเหตุสมผลและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัทฯ
และบริษัทย่อยเพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนั้น คณะกรรมการบริษัทได้จัดให้มีระบบการบริหารความเสี่ยง
และระบบควบคุมภายในที่มีประสิทธิภาพประสิทธิผล เพื่อให้มั่นใจได้ว่า
การบันทึกข้อมูลทางบัญชีมีความถูกต้องครบถ้วนและเพียงพอที่จะดำรงรักษาไว้ซึ่งทรัพย์สินของบริษัทฯ
และเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทฯ ซึ่งประกอบด้วยกรรมการที่เป็นอิสระและไม่เป็นผู้บริหาร
ได้ทำหน้าที่ดูแลรับผิดชอบเกี่ยวกับคุณภาพของรายงานทางการเงิน และระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบ
ที่แสดงไว้ในรายงานประจำปี และแบบแสดงรายการข้อมูลประจำปี (แบบ 56-1) แล้ว

คณะกรรมการบริษัท มีความเห็นว่า ระบบการควบคุมภายในของบริษัทฯ
มีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของบริษัท ไทยวาโก้ จำกัด (มหาชน)
และบริษัทย่อย สำหรับปีสิ้นสุดวันที่ 31 ธันวาคม 2551
ได้จัดทำและเปิดเผยโดยถูกต้องตามที่ควรในสาระสำคัญแล้ว

มนู ลีลานุวัฒน์ อำนวย บำรุงวงศ์ทอง

(นายมนู ลีลานุวัฒน์) (นายอำนวย บำรุงวงศ์ทอง)

ประธานกรรมการ กรรมการผู้จัดการ

เอกสารแนบ 3.3 : ความรับผิดชอบต่อสังคมและสิ่งแวดล้อม

บริษัท ไทยวาโก้ จำกัด (มหาชน) ตระหนักถึงบทบาทหน้าที่และความรับผิดชอบต่อชุมชน สังคม
และสิ่งแวดล้อม ในฐานะที่เป็นองค์กรหนึ่งในสังคม
โดยยึดมั่นนโยบายการมีส่วนร่วมสนับสนุนกิจกรรมทางสังคมและสาธารณประโยชน์ต่างๆ
เพื่อสร้างสรรค์ พัฒนา และยกระดับคุณภาพชีวิตของสังคมโดยรวมให้ดีขึ้นอย่างสม่ำเสมอ

ด้านสังคม

โครงการ “วาโก้ โบว์ชมพู สู้มะเร็งเต้านม”

-   บริษัทฯ ได้ดำเนินโครงการ “วาโก้ โบว์ชมพู สู้มะเร็งเต้านม” อย่างต่อเนื่อง โดยในปี
    2551 ได้จัดทำโครงการ “Balancing Bra Donation”
    นำรายได้จากการจำหน่ายสินค้าไปจัดซื้อผลิตภัณฑ์ Balancing Bra
    พร้อมเต้านมเทียมมอบให้กับสตรีที่สูญเสียเต้านมเนื่องจากมะเร็งเต้านมแต่ขาดทุนทรัพย์

-   ร่วมกิจกรรมวิ่งการกุศล “Cancer Care Run” เพื่อช่วยเหลือผู้ป่วยโรคมะเร็งเต้านม
    ของศูนย์สิริกิติ์บรมราชินีนาถ โรงพยาบาลจุฬาลงกรณ์และสภากาชาดไทย

การป้องกันปัญหายาเสพติด

-   บริษัทฯ ธำรงไว้ซึ่งเกียรติคุณที่ได้รับเป็นโรงงานสีขาวปลอดยาเสพติด ตั้งแต่ปี 2545
    โดยยึดมั่นตามนโยบายรัฐบาลในการป้องกันและแก้ไขยาเสพติดในสถานประกอบการ
    จัดทำประกาศนโยบาย จัดอบรมให้ความรู้เกี่ยวกับโทษและภัยของยาเสพติด การแข่งขันกีฬา
    และมีการสุ่มตรวจหาสารเสพติดในปัสสาวะปีละ 2 ครั้ง

การส่งเสริมระบอบประชาธิปไตย

-   ร่วมส่งเสริมระบบประชาธิปไตย
    โดยรณรงค์ให้พนักงานไปใช้สิทธิ์เลือกตั้งผู้ว่าราชการกรุงเทพมหานคร
    ตลอดจนประสานงานให้มีการใช้สิทธิ์เลือกตั้งล่วงหน้า
    นอกจากนี้ยังจัดให้มีการเลือกตั้งคณะกรรมการสวัสดิการในสถานประกอบการ
    และคณะกรรมการความปลอดภัยและอาชีวอนามัยภายในบริษัทฯ

การว่าจ้างผู้พิการเข้าทำงาน

-   บริษัทฯ มีนโยบายว่าจ้างผู้พิการเข้าทำงานในตำแหน่งที่เหมาะสม
    เพื่อร่วมส่งเสริมอาชีพแก่ผู้ที่มีความบกพร่องทางร่างกายให้สามารถประกอบอาชีพ พึ่งพาตนเอง
    และสามารถอยู่ร่วมกับผู้อื่นได้อย่างมีความสุข

  การส่งเสริมการศึกษา

-   เปิดโอกาสให้สถาบันการศึกษาต่างๆ นำนักศึกษาเข้ามาเยี่ยมชมกระบวนการผลิต
    เพื่อเป็นการเพิ่มพูนความรู้และประสบการณ์ให้กับนักศึกษา
    ตลอดจนรับนักศึกษาฝึกงานในด้านต่างๆ เช่น การบริหารการผลิต ออกแบบแฟชั่น การตลาด
    ฯลฯ

กิจกรรมเฉลิมพระเกียรติ

-   บริษัทฯ สำนึกในพระมหากรุณาธิคุณของพระบาทสมเด็จพระเจ้าอยู่หัวฯ
    ที่พระองค์ทรงมีต่อประชาชนชาวไทย
    จึงได้จัดให้มีพิธีถวายพระพรและจัดนิทรรศการเฉลิมพระเกียรติเนื่องในวันเฉลิมพระชนมพรรษา
    เพื่อให้พนักงานแสดงความจงรักภักดีต่อสถาบันพระมหากษัตริย์เป็นประจำทุกปี
    รวมทั้งรณรงค์ให้พนักงานเขียนโปสการ์ด “รักพ่อ ขอให้คนไทยรักกัน”
    เพื่อร่วมเป็นส่วนหนึ่งในการสร้างความรัก ความสามัคคีในสังคมไทย

-   จัดกิจกรรมและรณรงค์ให้พนักงานร่วม “บริจาคโลหิต ช่วยชีวิตเพื่อนมนุษย์”
    ให้กับสภากาชาดไทย ปีละ 3 ครั้ง

กิจกรรมสาธารณกุศลต่อสังคมและชุมชน

ปี 2551 บริษัทฯ ได้บริจาคเงินและสิ่งของแก่องค์กรต่างๆ เพื่อเป็นสาธารณกุศล จำนวน 63 แห่ง
รวมเป็นเงิน 5,402,676 บาท ครอบคลุมทั้งสถาบันการศึกษา ชุมชน วัด โรงพยาบาล
องค์กรการกุศลต่างๆ เช่น

-   สนับสนุนรถเอ็กซเรย์เต้านมเคลื่อนที่ระบบดิจิตอล มูลนิธิถันยรักษ์ โรงพยาบาลศิริราช
    ในพระบรมราชูปถัมภ์

-   สมทบทุน “30 พฤษภา” โรงพยาบาลจุฬาลงกรณ์ สภากาชาดไทย

-   สมทบทุนก่อสร้างอาคารสมเด็จพระเทพรัตน์ฯ และซื้ออุปกรณ์เครื่องมือทางการแพทย์
    โรงพยาบาลรามาธิบดี

-   สมทบทุนมูลนิธิ ดร.เทียม โชควัฒนา

-   สนับสนุนโครงการ “สานใจไทย สู่ใจใต้” มูลนิธิรัฐบุรุษ พลเอกเปรม ติณสูลานนท์

-   สนับสนุนโครงการ “ตักบาตรพระภิกษุ สามเณร” เพื่อน้อมอุทิศถวายเป็นพระราชกุศล
    แด่สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์
    สำนักงานเขตปทุมวัน

-   สนับสนุนกิจกรรมวันเด็กให้แก่หน่วยงานราชการ โรงเรียน และชุมชน เช่น
    พิพิธภัณฑ์สถานแห่งชาติ หอศิลป์ โรงเรียนวัดไทร สถานรับเลี้ยงเด็กอ่อนในสลัม
    ศูนย์เยาวชนลุมพินี ชุมชนวัดสุทธาราม สถานีตำรวจนครบาลวัดพระยาไกร เป็นต้น

-   สนับสนุนทุนการศึกษา สมาคมศิษย์เก่าบัณฑิตวิทยาลัย มหาวิทยาลัยมหิดล

-   สนับสนุนการจัดแสดงนิทรรศการงานศิลปะนิพนธ์ มหาวิทยาลัยธรรมศาสตร์ ศูนย์รังสิต

-   สนับสนุนการจัดโครงการ “ ปฏิทินความรู้ สู่วันใหม่” ของโรงเรียนอนุบาลรือเสาะ

ด้านสิ่งแวดล้อม

บริษัทฯ ดำเนินธุรกิจโดยคำนึงถึงผลกระทบต่อทรัพยากรธรรมชาติและสิ่งแวดล้อม โดยได้ดำเนินการ
ดังนี้

-   บริษัทฯ
    ได้ตระหนักถึงการผลิตสินค้าชุดชั้นในที่มีความปลอดภัยต่อผู้บริโภคและเป็นมิตรต่อสิ่งแวดล้อมโดยได้รับการรับรองคุณภาพผลิตภัณฑ์ชุดชั้นในสตรี
    ในเรื่องปลอดภัยจากสีและสารเคมีอันตรายเป็นรายแรกของประเทศไทย
    ตามมาตรฐานผลิตภัณฑ์อุตสาหกรรม (มอก.) 2346-2550
    จากสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม

-   บริษัทฯ ได้ส่งเสริมการนำถุงผ้ามาใช้ในกิจกรรมต่างๆ ของบริษัทฯ เช่น
    ถุงบรรจุของเยี่ยมไข้พนักงาน รวมทั้งการแยกขยะ ตลอดจนการนำเศษวัสดุ
    หรือเศษวัตถุดิบเหลือใช้กลับมาดัดแปลงใช้ใหม่

-   บริษัทฯ ได้แต่งตั้งให้มี คณะกรรมการ 5 ส เพื่อดูแล
    รับผิดชอบเกี่ยวกับความเป็นระเบียบเรียบร้อย สภาพแวดล้อมในการทำงาน
    รณรงค์และส่งเสริมให้พนักงานสะสางสิ่งของที่ไม่จำเป็นออกจากพื้นที่การทำงาน
    และแยกแยะว่าสิ่งใดที่ต้องการทิ้ง สิ่งใดนำไปขายได้ และสิ่งใดสามารถนำกลับมาใช้ใหม่ได้

-   บริษัทฯ ได้ดำเนินการปรับภูมิทัศน์ภายในบริษัท ให้มีพื้นที่สีเขียว มีมุมพักผ่อน และเขตปลอดบุหรี่
    ตลอดจนดูแลความสะอาด เพื่อยกระดับคุณภาพชีวิตการทำงานของพนักงานให้ดียิ่งขึ้น

การอนุรักษ์พลังงาน

บริษัทฯ ได้ตระหนักถึงความสำคัญในการใช้พลังงานให้คุ้มค่าและเกิดประโยชน์สูงสุด
โดยกำหนดนโยบายมุ่งเน้นการสร้างจิตสำนึกด้านอนุรักษ์พลังงาน
และการมีส่วนร่วมในการประหยัดพลังงานทั้งที่บ้านและที่ทำงาน
รวมทั้งได้แต่งตั้งให้มีคณะกรรมการอนุรักษ์พลังงานรับผิดชอบดูแลการบริหารจัดการพลังงานภายในบริษัทฯ
และดำเนินกิจกรรมต่างๆ อย่างต่อเนื่อง เป็นผลให้สถิติการใช้พลังงานไฟฟ้า ปี 2551 ลดลงจากปี
2550  จำนวน  477,200 หน่วย คิดเป็นมูลค่า 1,189,528 บาท

การฝึกอบรมและการสร้างจิตสำนึกประหยัดพลังงาน

-   หลักสูตร “พื้นฐานระบบปรับอากาศ และทำความเย็นกับการประหยัดพลังงาน”

-   ประชาสัมพันธ์ข่าวสารเกี่ยวกับความผันผวนของราคาน้ำมัน มาตรการประหยัดพลังงาน
    ตลอดจนนโยบายด้านพลังงาน พ.ร.บ.เกี่ยวกับการอนุรักษ์พลังงาน ปี 2535 และ 2550

-   จัดบอร์ดให้ความรู้ เรื่อง ภาวะโลกร้อน
    การประหยัดพลังงานและป้ายรณรงค์ประหยัดพลังงานภายในบริษัทฯ เช่น ห้องประชุม ทางเดิน
    ห้องน้ำ ฯลฯ

-   จัดทำบอร์ดรณรงค์ “ลดภาวะโลกร้อนด้วยการลดใช้พลังงาน”

โครงการ ENSAVE ENERGY

ปี 2551 บริษัทฯ ได้ร่วมมือกับ บริษัท ไอเร็กซ์ รีเสิร์ซ จำกัด
ติดตั้งโปรแกรมควบคุมระบบด้านพลังงาน และอุปกรณ์ที่ใช้ประกอบในโครงการ ENSAVE ENERGY
เพื่อวิเคราะห์ค่าความต้องการใช้พลังงานไฟฟ้าในแต่ละวันของแต่ละอาคารและควบคุมการใช้พลังงานไฟฟ้า
(หน่วย) ซึ่งคาดว่าจะทำให้สามารถลดค่าใช้จ่ายด้านพลังงานไฟฟ้าได้มากยิ่งขึ้น

ด้านความปลอดภัยและอาชีวอนามัย

บริษัทฯ ได้กำหนดนโยบายด้านความปลอดภัย อาชีวอนามัย และสภาพแวดล้อมการทำงาน
ที่มุ่งเน้นการสร้างจิตสำนึกด้านความปลอดภัยในการทำงาน
โดยให้ถือว่าเป็นภารกิจของพนักงานทุกคน รวมทั้งได้แต่งตั้งให้มีคณะกรรมการความปลอดภัย
และอาชีวอนามัย เพื่อรับผิดชอบดูแล ส่งเสริมความปลอดภัยและอาชีวอนามัยในการทำงาน
ทั้งด้านการฝึกอบรม การควบคุม การตรวจสอบ และการปรับปรุงอุปกรณ์ อาคารสถานที่
สภาพแวดล้อมต่างๆ ตลอดจนการเตรียมความพร้อมในการป้องกันอัคคีภัย ดังนี้

การควบคุม การตรวจสอบ และการปรับปรุงอุปกรณ์

-   ดำเนินการตรวจสภาพความปลอดภัยภายในอาคาร ได้แก่ เครื่องจักร และอุปกรณ์การผลิต
    ระบบไฟฟ้า เครื่องมือทำงาน อุปกรณ์คุ้มครองภัยส่วนบุคคล (PPE) ตรวจความปลอดภัยทั่วไป
    เช่น ทางเดิน ทางหนีไฟ ถังดับเพลิง/สายส่งน้ำดับเพลิง/เครื่องสูบน้ำดับเพลิง เดือนละ 1
    ครั้ง

-   ดำเนินการตรวจสอบอาคารร่วมกับเจ้าหน้าที่ บริษัท เอ พลัส อี ดีไซน์ แอนด์คอนซัลแทนส์
    จำกัด
    และนำข้อมูลจากการตรวจสอบอาคารแต่ละครั้งมาจัดทำรายงานวิเคราะห์งานเพื่อความปลอดภัย(SF-03)
    และดำเนินการปรับปรุงแก้ไข

การเตรียมความพร้อมในการป้องกันอัคคีภัย

-   เตรียมความพร้อมของระบบป้องกันอัคคีภัย (น้ำดับเพลิง สัญญาณเตือนภัย ไฟฉุกเฉิน
    ประตูหนีไฟ ถังดับเพลิง และอุปกรณ์อื่นๆ)

-   ปรับปรุงเส้นทางหนีไฟในอาคาร

-   การซ้อมอพยพหนีไฟอาคาร 5 และอาคาร 2

การฝึกอบรมให้ความรู้ และรณรงค์ด้านความปลอดภัย

-   จัดอบรม หลักสูตร “การปฐมพยาบาลเบื้องต้น” หลักสูตร
    “เจ้าหน้าที่ความปลอดภัยในการทำงานระดับบริหาร (จป.บริหาร)” หลักสูตร
    “การดับเพลิงขั้นต้นและซ้อมอพยพหนีไฟ” และ หลักสูตร “คณะกรรมการความปลอดภัย
    อาชีวอนามัย และสภาพแวดล้อมในการทำงาน” (คปอ.)

-   ประชาสัมพันธ์ข้อมูลสาธารณภัย (แผ่นดินไหว) การป้องกันการจราจล ผ่านระบบอินทราเน็ต

-   จัดบอร์ดให้ความรู้เกี่ยวกับความปลอดภัยในการทำงาน
    ตลอดจนจัดทำป้ายจำกัดความเร็วภายในบริษัทฯ เพื่อป้องกันอุบัติเหตุ

ประกาศเกียรติคุณ

-   ได้รับการรับรองคุณภาพ ผลิตภัณฑ์ชุดชั้นในสตรี
    ในเรื่องปลอดภัยจากสีและสารเคมีอันตรายเป็นรายแรกของประเทศไทย
    ตามมาตรฐานผลิตภัณฑ์อุตสาหกรรม (มอก.) 2346-2550
    จากสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม

-   ได้รับผลการประเมินการกำกับดูแลกิจการในระดับ “ดีมาก”
    จากการสำรวจการกำกับดูแลกิจการบริษัทจดทะเบียนประจำปี 2551
    ซึ่งจัดโดยสมาคมส่งเสริมสถาบันกรรมการบริษัทไทย ร่วมกับตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์

-   ได้รับผลการประเมินคุณภาพการประชุมสามัญผู้ถือหุ้นประจำปี 2551 อยู่ในระดับ “ดีเยี่ยม”
    จากสำนักงานคณะกรรมการกำกับหลักทรัพย์และตลาดหลักทรัพย์ สมาคมส่งเสริมผู้ลงทุนไทย
    และสมาคมบริษัทจดทะเบียนไทย

-   ได้รับรางวัลจากการประกวดนวัตกรรมเครือสหพัฒน์ ปี 2551

    -   รางวัลดีเด่น อันดับ 2 ประเภท Sales & Marketing จากผลงาน “Surgical
        Wear” เสื้อผ้าทางการแพทย์ สำหรับผู้ป่วยหลังทำศัลยกรรม

    -   รางวัลดีเด่น อันดับ 2 ประเภท Product จากผลงาน “Science Hips”
        กางเกงสเตย์ ที่ใช้วัตถุดิบและเทคนิค การตัดเย็บที่ช่วยให้กระชับ ยิ่งเดิน ยิ่งสวย

    -   รางวัลชมเชย ประเภท Product 2 รางวัล ได้แก่ ผลงาน “Nipple Bra”
        ยกทรงที่ช่วยคุณแม่ที่มีปัญหาหัวถันบอดให้สามารถให้นมบุตรได้ และผลงาน “Bambie”
        การพัฒนาวัตถุดิบจากเยื่อไผ่สำหรับเสื้อผ้าเด็ก

    -   รางวัลดีเด่น ประเภท Petty Awards จากผลงาน “ชุดกุ๊นพวงชมพู”
        การพัฒนาอุปกรณ์ช่วยกุ๊นริมระบายของกระโปรงเด็กให้มีความพริ้วไหว มีชีวิตชีวา